Hannesarholt

Tónleikar - Gestur frá gamla landinu
2017-02-11 14:00 UTC | Hljóðberg
Björg Brjánsdóttir flautuleikari, og Tina Margareta Nilssen píanóleikari ásamt Stine Aarønes fiðluleikara og Brjáni Ingasyni fagottleikara, flytja verk eftir Beethoven, Grieg og Sjostakovitsj á notalegum tónleikum í Hljóðbergi, tónleikasal Hannesarholts.
Dagskrá: Edward Grieg: Úr fiðlusónötu í c moll Ludwig van Beethoven: Sónata fyrir fiðlu og píanó nr. 7 í c moll Dimitrij Shostakovitch: Píanótríó nr. 1 í c moll
Nánar um Björgu og Tinu Margreta:
Tina Margareta Nilssen (www.tinanilssen.no) kemur frá Þrándheimi og starfar sem píanóleikari í Osló. Hún stundaði einleikaranám í Osló, Þrándheimi og Berlín þar sem kennarar hennar voru Jiri Hlinka, Heide Görtz, Jens Harald Bratlie og fleiri. Tina hefur gefið út þrjá geisladiska með píanódúói sínu Dena (www.denapianoduo.com) sem allir hafa hlotið alþjóðlega viðurkenningu. Tina hefur komið fram á tónleikum í Noregi, Danmörku, Þýskalandi, Sviss, Spáni, Englandi, Bandaríkjunum, Rússlandi og Ítalíu, og hefur spilað einleik með ýmsum hljómsveitum innan Noregs. Auk þess að vera virk sem píanóleikari hefur Tina þróað og skapað Timani, aðferð fyrir tónlistarmenn (timani.no). Hún rekur Timani akademíuna í Osló og kennir reglulega í Óperuháskólanum í Osló, Tónlistarháskóla Noregs, Baratt Due tónlistarskólanum og í háskólum í Tromsø og Þrándheimi. Hún kennir einnig ýmsum atvinnuhljómsveitum og þekktum flytjendum og hefur haldið Timaninámskeið í fjölmörgum löndum.
Björg Brjánsdóttir lauk framhaldsprófi frá Tónlistarskólanum í Reykjavík vorið 2012 undir handleiðslu Hallfríðar Ólafsdóttur og Magneu Árnadóttur og hélt þá áfram einleikaranámi við Tónlistarháskóla Noregs í Osló og Tónlistarháskólann í München. Þar hafa aðalkennarar hennar verið Per Flemström, Andrew Cunningham, Stephanie Hamburger og Natalie Schwaabe. Björg hefur komið fram með mörgum hljómsveitum og hópum, til að mynda Caput, Hljómsveit Íslensku Óperunnar, Sinfóníuhljómsveit Íslands, Neue Philharmonie München og Forsvarets Stabsmusikkkorps í Osló. Björg er einnig lærður Timanikennari eftir þriggja ára nám í Timaniakademíunni undir handleiðslu Tinu, og hefur kennt við Listaháskóla Íslands, Tónlistarháskólann í München og Tónlistarhátíð Unga Fólksins ásamt fjölda helgarnámskeiða og einkatíma. Hún hélt einnig erindi á alþjóðlegu ráðstefnunni Art in Motion – Training for Excellence í München sumarið 2016.

Dúó tónleikar fyrir selló og píanó
2017-02-12 16:00 | Hljóðberg
Sellóleikarinn Gunnar Kvaran og píanóleikarinn Domenico Codispoti leika saman á dúó-tónleikum fyrir selló og píanó í Hannesarholti laugardaginn 12.febrúar kl.16. Þeir leika verk eftir Brahms, Schumann, Rachmaninoff og Shostakovich. Codispoti sem er ítalskur hefur oft komið til Íslands og haldið hér tónleika við mikla hrifningu áhorfenda. Gunnar Kvaran sellóleikari er vel þekktur tónlistarmaður á Íslandi. Þetta er í fyrsta sinn sem þessir tónlistarmenn leika saman opinberlega.

Kvöld í París - tónleikar
2017-02-22 20:00 | Hljóðberg
Einar Bjartur Egilsson píanóleikari og Nadia Monczak fiðluleikari flytja rómantísk verk eftir tónskáldin César Franck, Jules Massenet, Debussy, Wieniawski og Frédéric Chopin.
Einar Bjartur Egilsson (www.einarbjartur.com) hóf píanónám 7 ára í Tónlistarskólanum í Reykjahlíð við Mývatn. Síðar fluttist hann til Reykjavíkur og stundaði nám í Tónskóla Sigursveins D. Kristinssonar hjá Guðríði St. Sigurðardóttir og Önnu Málfríði Sigurðardóttir. Haustið 2010 hóf hann svo nám í Listaháskóla Íslands undir handleiðslu Peters Máté og útskrifaðist þaðan vorið 2013. Í Janúar það ár lék hann einleik í píanókonsert F. Poulencs með Sinfóníuhljómsveit Íslands.
Frá 2013- 2015 stundaði hann meistaranám í Konservatoríinu í Maastricht, Hollandi hjá dr. Katiu Veekmans. Í desember 2014 hlaut hann styrk úr Minningarsjóði um Birgi Einarsson. Einar hefur samið tónlist fyrir nokkrar stuttmyndir t. d. þýsku myndina Windspiele og síðla árs 2015 gaf hann út sína fyrstu hljómplötu að nafni Heimkoma með eigin tónsmíðum. Hann hefur spilað á tónlistarhátíðum í Hollandi og starfað með kórum bæði þar og hér heima. Um þessar mundir starfar hann sem píanókennari og meðleikari við Tónlistarskóla Árnesinga.
Nadia Monczak hóf fiðlunám 4 ára gömul í Póllandi. Síðan þá hefur ferill hennar mótast bæði í Kanada og Evrópu hjá kennurunum Eleonoru Turovsky, Vladimir Landsman, Zakhar Bron og Boris Belkin.
Hún hefur haldið tónleika í Kanada, Bandaríkjunum, Rússlandi, Perú, Chile, Þýskalandi, Hollandi, Póllandi, Slóvakíu, Sviss og Grikklandi. Hún hefur spilað einleik með Pólsku útvarpshljómsveitinni Amadeus, Brandenborgar-hljómsveitinni í Frankfurt, Koszalin Fílharmóníusveitinni, Sinfóníuhljómsveitinni í Torun, Sinfóníettu kammersveit Lubuska og fleirum. Henni hefur einnig verið boðið að halda tónleika í Pólsku Stofnuninni í Moskvu, pólsku sendiráðunum í Ottawa, Lima og Santiago, Montreal og víðar.
Sem kammertónlistarmaður hefur hún verið meðlimur í mörgum hópum svo sem strengjakvartettunum Delos og Mílos, fiðlukvartettnum 4PM, Con Brio hópnum í Montréal, Viadrina hópnum og Nouvelle Generation. Hún hefur verið konsertmeistari í uppfærslu á Brúðkaupi Fígarós í Maastricht og er fastur meðlimur Zakhar Bron kammersveitarinnar.
Í haust er á döfinni hjá henni einleikur í Carnegie Hall í New York og í Kursaal Interlaken í Sviss.

UPPSELT - Kvöldstund með Helenu Eyjólfs
2017-02-23 20:00 | Hljóðberg, Grundarstígur 10, Reykjavík
Gestum býðst að njóta kvöldstundar með okkar ástsælu Helenu Eyjólfs, sem fagnaði 75 ára afmæli sínu fyrir skemmstu. Ferill Helenu spannar ríflega 60 ár, en Helena byrjaði að skemmta aðeins 12 ára gömul. Síðastliðið haust gaf hún út sína fyrstu eiginlegu sólóplötu, með fulltingi Karls Olgeirssonar og Jóns Rafnssonar, sem verða með Helenu í Hannesarholti.
Himnesk fiskisúpa á undan tónleikunum á kr.2450 fyrir þá sem það vilja, sem borin er fram í veitingastofunum á 1.hæð frá kl.18.30. Borðapantanir í síma 511-1904 eða á hannesarholt@hannesarholt.is

"Soul'd out" - Harold Burr
2017-02-24 20:00 | Hljóðberg
Í tilefni af því að febrúarmánuður er jafnan tileinkaður sögu blökkumanna í Bandaríkjunum býður Harold E.Burr til kvöldstundar þar sem hann fer yfir sögu sálartónlistar í tali og tónum. Harold hefur búið á Íslandi undanfarin ár, en var á yngri árum meðlimur í hljómsveitinni Platters.
Meðal ómissandi atriða í slíkri sögu er framlag Marvins Gaye, „Heard it Through the Grapevine“, „Try a Little Tenderness,“ sem Otis Redding flutti svo eftirminnilega og fleiri perlur Bandarískrar sálartólistar. Harold Burr mun ferðast með gesti um fortíð og nútíð í gegnum tónlistina, og lofar því að laða fram bæði hlátur og grátur, en umfram allt tilfinningar, þar sem flutningurinn er fullur af sál. Kvöldstundin höfðar til bæði ungra og aldraðra, kvenna og karla.

On February 20th, at 20:00 in celebration of Black History Month Harold Burr, in association with Hannesarholt, will present SOUL´D OUT ! a soul music retrospective. Harold Burr, formerly of the Platters, will sing the songs of legends. Soul music legends.
This is the story of soul music told in song. It is loosely based on the industry´s most successful Black artists, their recordings and performances. You will unmistakably hear the sound of Marvin Gaye´s Heard It Through The Grapevine“, sing along with Otis Redding´s „Try a Little Tenderness“ and much more on this special evening. It is important to note that this show will be about soul music´s history, and we will journey into the past as well as the present, via the music, you will laugh and you will cry but most of all you will feel, because the singing is truly SOULFUL !
This show is appealing for both young and old, male and female for they have all encountered and more than likely enjoyed the very spirit of Soul Music .

Töfrar náttúrunnar - vatnslitamyndir
2017-02-25 15:00 | Hannesarholt veitingastofur 1.hæð
Sýningaropnun laugardaginn 25. febrúar kl. 15
Marta Ólafsdóttir fór úr líffræðinni yfir í listina. Síbreytilega náttúruna fangar hún nú með vatnslitum; litir, birta og ímyndunarafl einkenna fallegar myndir hennar sem munu prýða veggi Hannesarholts frá 25. febrúar til 21. mars.
Þetta er fysta einkasýning Mörtu sem byrjaði seint að fást við myndlist. Marta er fædd í Reykjavík árið 1950, lærði líffræði í HÍ og lauk síðar prófi í kennslu- og menntunarfræðum frá Háskólanum í Uppsölum. Drýgstan hluta starfsævinnar hefur hún kennt líffræði í framhaldsskólum en einnig starfað við Kennaraháskóla Íslands. Marta hóf nám í teikningu í kvöldskóla Myndlistarskóla Reykjavíkur árið 2005, flutti sig yfir voginn yfir í Myndlistarskóla Kópavogs þar sem vatnslitirnir fönguðu hug og hönd. Listin hefur þó ætíð fylgt henni, hún lagði stund á píanóleik á yngri árum og hefur sungið í ýmsum kórum; Hamrahlíðakórnum, Fílharmoníu og Mótettukórnum.
„Að mála mynd veitir svipaða tilfinningu og að spila á hljóðfæri eða syngja í kór, maður einbeitir sér algjörlega að verkinu, gleymir sér og endurnærist á einstakan hátt“.

Syngjum saman
2017-02-26 15:00 | Hljóðberg, Grundarstígur 10, Reykjavík
Söngstund fyrir almenning, þar sem textar birtast á tjaldi og allir taka undir. Bræðrasynirnir Jóhann Vilhjálmsson og Gunnar Kr. Sigurjónsson stjórna söngstundinni að þessu sinni. Jóhann hefur verið í kórum allt frá blautu barnsbeini. Gunnar hefur spilað á hljómborð við ýmis tækifæri í gegnum tíðina, jafnframt því að sinna útgáfustarfsemi og sýna töfrabrögð ýmiskonar. Börn fá frítt í fylgd með fullorðnum sem greiða 1000 kr. Veitingahúsið á hæðinni fyrir ofan er opið frá 11-17.

Bókakaffi með Ásdísi Thoroddssen
2017-02-26 16:00 | Hannesarholt veitingastofur 1.hæð
Ásdís Thoroddsen kvikmyndagerðarmaður sendi frá sér sína fyrstu skáldsögu fyrir jól, Utan þjónustusvæðis, króniku. Þó er Ásdís engin nýgræðingur í ritlist; hún hefur skrifað handrit að eigin kvikmyndum og leikrit eftir hana hafa verið flutt í útvarpi og á sviði.
Utan þjónustusvæðis, krónika, sem fjallar um byggðarlag utan alfaraleiðar, hlaut góða dóma gagnrýnanda og ágætar móttökur lesenda.

Gestir geta gætt sér á kaffi og meðlæti á meðan þeir heyra hvað Ásdís hefur að segja um nýjustu skrefin á starfsferlinum og les upp úr bók sinni. Aðgangur ókeypis svo lengi sem húsrúm leyfir, veitingahúsið opið til kl.17

Endurtekið - Kvöldstund með Helenu Eyjólfs
2017-02-26 17:00 - 18:00 | Hljóðberg
Þar sem uppselt var á Kvöldstund með Helenu Eyjólfs 23.febrúar verður leikurinn endurtekinn sunnudaginn 26.febrúar kl.17. Helena á það einstaka afrek að eiga að baki ríflega 60 ára feril sem söngkona, en hún fagnaði 75 ára afmæli sínu fyrir skemmstu. Síðastliðið haust gaf hún út sína fyrstu eiginlegu sólóplötu, með fulltingi Karls Olgeirssonar og Jóns Rafnssonar, sem verða með Helenu í Hannesarholti.

Kvöldstund með Þórunni Björnsdóttur
2017-03-01 20:00 | Hljóðberg
Þórunn Björnsdóttir hefur frá unglingsárum starfað að tónlistaruppeldi þúsunda barna og unglinga í Kópavogi og víðar, og kunna henni margir þökk fyrir. Á síðastliðnu ári lauk hún Meistaraprófi í menningarstjórnun frá Háskólanum á Bifröst, þar sem hún gerði skil hugsjónaverkefni í Kópavogi sem nefndist Tónlist fyrir alla. Gestum Hannesarholts býðst að taka lagið með Tótu, eins og hún er jafnan kölluð og heyra hvað hún hefur að segja um lífið, tilveruna og tónlistina.

Bókakaffi með Sigríði Hagalín Björnsdóttur
2017-03-05 16:00 | Veitingastofur 1.hæð
Sigríður Hagalín Björnsdóttir er fréttamaður á Ríkisútvarpinu. Í fyrstu skáldsögu sinni tekst hún á við spurningar um hvað sé að tilheyra fjölskyldu og vera Íslendingur, hvað sameini okkur og sundri. Bókin hefur fengið frábærar viðtökur, en útgáfurétturinn er þegar seldur til Frakklands og Þýskalands.
Tilnefnd til Fjöruverðlaunanna!
„Maður segir bara: Vá!“ sagði Kolbrún Bergþórsdóttir í Kiljunni, en gagnrýnendur Kiljunnar voru á einu máli um að Eyland væri sérlega vel heppnuð frumraun, spennandi, áhugaverð og vel skrifuð.

Bókaspjall með Gunnari Hersveini og Friðbjörgu Ingimarsdóttur
2017-03-08 20:00 | Hljóðberg
Í tilefni af alþjóðlegum baráttudegi kvenna 8. mars munu hjónin Gunnar Hersveinn og Friðbjörg Ingimarsdóttir kynna bókina Hugskot, skamm-, fram- og víðsýni en markmið bókarinnar er að upplýsa lesandann um grundvallaratriði í mannlegri tilveru, eins og staðalímyndir, fordóma, jafnrétti, friðarmenningu, borgaravitund og hvernig bæta megi samfélagið.
Í ritdómi um Hugskot í Tímaritinu uppeldi og menntun (2tbl. 2016) segir „Þetta er falleg, áhugaverð, gagnleg og mikilvæg bók –kannski mikilvægasta bókin. Ef allur almenningur les þessa bók mun hamingja og farsæld aukast, borgaravitund verður sterkari og ekki síst verður lýðræðið virkara.“
Gunnar Hersveinn rithöfundur er menntaður í heimspeki og blaðamennsku og höfundur nokkurra bóka, þar á meðalmetsölubókarinnar Gæfuspor – gildin í lífinu. Friðbjörg Ingimarsdóttir framkvæmastýra hefur MA-gráðu í mennta- og menningarstjórnun og er sjálfstætt starfandi fræðimaður.
Frá kl.18.30 verður boðið uppá léttan kvöldverð í veitingastofum Hannesarholts á 1.hæð. Borðapantanir í síma 511-1904 eða á hannesarholt@hannesarholt.is

Tónleikar - Fimm árstíðir
2017-03-11 16:00 | Hjóðberg, Grundarstíg 10, Reykjavik, Reykjavík, 101, Iceland
FIMM ÁRSTÍÐIR

Fimm árstíðir er heitið á nýjum sönglagaflokki eftir Þorvald Gylfason prófessor við kvæði eftir Snorra Hjartarson. Kvæðin eru Haustið er komið, Ísabrot, Vor og Sumarkvöld, einu nafni Fjórar árstíðir, og loks Í Úlfdölum, fimmta árstíðin.
Lögin eru samin fyrir sópran, tenór og píanó.
Hallveig Rúnarsdóttir sópran, Elmar Gilbertsson tenór og Snorri Sigfús Birgisson píanó munu frumflytja ljóðaflokkinn í Hannesarholti í Reykjavík 11. marz 2017. Höfundur laganna mun lesa kvæðin fyrir áheyrendur áður en þau eru sungin og leikin.Dagskráin tekur um 30 mínútur og verður tekin upp, hljóð og mynd.

Fimm árstíðir er heitið á nýjum sönglagaflokki eftir Þorvald Gylfason prófessor við kvæði eftir Snorra Hjartarson. Kvæðin eru Haustið er komið, Ísabrot, Vor og Sumarkvöld, einu nafni Fjórar árstíðir og loks Í Úlfdölum, fimmta árstíðin. Lögin eru samin fyrir sópran, tenór og píanó.
Hallveig Rúnarsdóttir sópran, Elmar Gilbertsson tenór og Snorri Sigfús Birgisson píanó frumflytja ljóðaflokkinn í Hljóðbergi 11.mars 2017. Höfundur les kvæðin fyrir áheyrendur áður en þau eru sungin og leikin. Dagráin tekur um 30 mínútur og verður tekin upp.
Þorvaldur Gylfason prófessor hefur samið um 90 sönglög, m.a.Sautján sonnettur um heimspeki hjartans, Söngva um svífandi fugla, Sjö sálma og Sextán söngva fyrir sópran og tenór við kvæði Kristjáns Hreinssonar. Sonnettur þeirra félaga voru fluttar í Hörpu2012 og 2013, fuglasöngvarnir í Salnum í Kópavogi 2014, sálmarnir í Langholtskirkju 2014 og í Guðríðarkirkju 2015, og þetta er frumflutningur söngvanna fyrir sópran og tenór.
Miðasala á:
https://midi.is/tonleikar/1/9951/Fimm_arstidir

Syngjum saman
2017-03-12 15:00 | Hljóðberg
Söngstundin í mars verður í höndum Möggu Stínu Blöndal, tónlistarkonu og tónmenntakennara. Hannesarholt vill hlúa að sönghefðinni og stendur þess vegna fyrir klukkustundarlöngum samsöng fyrir almenning mánaðarlega og fær til þess stjórnendur úr ýmsum áttum. Magga Stína er þekkt fyrir líflegan flutning og starfar m.a.við að glæða áhuga barna á tónlist. Það verður ekki leiðinlegt að verja klukkustund á sunnudegi undir hennar stjórn. Textar á tjaldi til upprifjunar.
Börn fá frítt inn með fullorðnum, sem greiða 1000 kr aðgangseyri. Veitingahúsið á 1.hæð er opið til kl.17.

Heilsuspjall - Valdafíkn
2017-03-13 20:00 | Hljóðberg
„Valdavíma, valdafíkn, valdhroki“
Maðurinn er samfélagsvera og hefur á tugþúsundum ára þróað með sér flókna samfélagslega hugsun og tengsl. Samlíðanin birtist m.a. í hjálpræði og samtakamætti sem í dag er ein meginstoð þeirra lífsgæða og frelsis sem við njótum, mörg hver. En öll þróun hefur sínar dökku hliðar. Mörg eru dæmin um leiðtoga fyrri tíma sem afvegaleiddust og ollu samfélaginu meiri skaða en gagn. Völd geta nefnilega verið vandmeðfarin. Sú hætta er fyrir hendi að völd verði vímugjafi, breyti hegðun manna, og að löng seta á valdastóli leiði til valdafíknar og meðfylgjandi spillingar.
Í Heilsuspjalli Hannesarholts mánudaginn 13. mars kl 20 ræðir læknirinn Torfi Magnússon um þetta áhugaverða fyrirbæri, valdafíkn, sem eins og önnur fíkn getur átt sér líffræðilegar forsendur. Með vísun til bókmenntanna mun rithöfundurinn Guðmundur Andri Thorsson minna okkur á að umræðuefnið hefur löngum verið hugleikið ýmsum ritsnillingum sögunnar.
Léttur kvöldverður á sanngjörnu verði í boði frá kl. 18:30. Borðapantanir í s.511 1904 eða hannesarholt@hannesarholt.is

Heilsuspjall - Heilahreysti
2017-03-16 20:00 | Hljóðberg
Heilsuspjall – Heilahreysti, hvernig stuðlum við að heilbrigðu hugarstarfi frameftir langri ævi?
Mannsheilinn er undursamleg smíð. Það er lygasögu líkast að í hverju heilabúi séu um 85 milljarðar taugafruma sem gera okkur kleift að skynja, finna til, hugsa, skapa, elska og njóta ævina á enda. Reyndar ekki hjá öllum, því miður, stundum raskast taugastarfsemin þegar aldurinn færist yfir, minninu hrakar og Alzheimerssjúkdómurinn tekur völdin; vágestur sem við viljum gjarnan forðast en er það hægt? Í dag er ýmislegt vitað um þætti sem stuðla að tilurð og þróun Alzheimersjúkdómsins og hafa vísindamenn hvatt til þess að gera forvarnir gegn heilabilun að forgangsverkefni í vestrænum samfélögum. Til mikils er að vinna því að öllu óbreyttu er líklegt að fjöldi Alzheimerssjúklinga muni tvöfaldast á næstu 40 árum.
Í tilefni af alþjóðlegu heilavikunni verður á dagskrá í Hannesarholti Heilsuspjallsumræða um „Heilahreysti“ fimmtudaginn 16. mars kl 20.
María K. Jónsdóttir sérfræðingur í klínískri taugasálfræði og dósent við Háskólann í Reykjavík og Brynhildur Jónsdóttir sálfræðingur á minnismóttöku Landspítalans á Landakoti munu ræða um hvernig við getum best stuðlað að eigin heilahreysti ævina á enda og þannig minnkað líkurnar á heilabilun. Að loknum erindunum munu María og Brynhildur ásamt Jóni G. Snædal yfirlækni á heilabilunareiningu Landakots spjalla við áheyrendur.
Fiskisúpa á 2450 fyrir þá sem vilja í veitingastofunum frá kl. 18:30. Borðapantanir í s.511 1904 eða á hannesarholt@hannesarholt.is

Hönnunarmars í Hannesarholti - Opnun
2017-03-23 18:00 - 2017-03-26 18:00 | Hannesarholt, Grundarstígur 10, Reykjavík
Eins og undanfarin ár hýsir Hannesarholt vel valda listamenn og hönnuði á Hönnumars og verður sameiginleg opnun á sýningum þeirra fimmtudaginn 23.mars kl.18. Hönnunarmars stendur yfir til 26 mars.
Meðal sýnenda í Hannesarholti þetta árið eru:
Unnur Sæmundsdóttir með keramik http://honnunarmars.is/work/kertavasinn/,
Ninna Þórarinsdóttir með tónlistarleikföng fyrir börn http://honnunarmars.is/work/bubbarnir/,
Ingibjörg Ósk Þorvaldsdóttir með keramik http://honnunarmars.is/work/um/,
Hansína Jensdóttir með silfursmíði http://honnunarmars.is/work/hrafntinna-brot-ur-natturu/,
Hulda Guðjónsdóttir og Kyle Branchesi með arkitektainnsetningu http://honnunarmars.is/work/endurkast-i/,
og People from the Porcelain Factory, undir forystu Ewu Klowanski frá Póllandi með postulíns matar-og kaffistell http://honnunarmars.is/work/folkid-fra-postulinsverksmidjunni/.

Hera og Ísól - Tónleikar framhaldsstigsnema Domus Vox
2017-03-23 20:00 | Hljóðberg

Ásrún Nanna Helena - Tónleikar framhaldsstigsnema Domus Vox
2017-03-24 19:30 | Hljóðberg

Vetrarferðin - Die Winterreise
2017-03-25 16:00 | Hjóðberg, Grundarstíg 10, Reykjavik, Reykjavík, 101, Iceland
Gunnar Guðbjörnsson, tenórsöngvari og Snorri Sigfús Birgisson flytja Vetrarferðina eftir Franz Schubert.
Gunnar Guðbjörnsson hefur starfað sem óperu-, óratóríu- og ljóðasöngvari um þriggja áratugaskeið. Hann var fastráðinn við óperuhúsin í Wiesbaden, Lyon, Berlín og Freiburg og kom fram gestasöngvari við óperuhús og í tónleikahöllum í París, London, München, Madrid, Vín, Berlín en hann söng m.a. með Fílharmóníusveit Berlínar, Fílharmóníusveit Vínar, The Chicago Symphony Orchestra og Royal Philharmonic Orchestra í London.
Gunnar er skólastjóri Söngskóla Sigurðar Demetz.
Snorri Sigfús Birgisson stundaði fyrst píanónám hjá Gunnari Sigurgeirssyni en innritaðist síðan í Tónlistarskólann í Reykjavík. Þar lærði hann á píanó hjá Hermínu S. Kristjánsson, Jóni Nordal og Árna Kristjánssyni en lagði einnig stund á tónsmíðar hjá Þorkeli Sigurbjörnssyni. Hann lauk einleikaraprófi 1974.
Á árunum 1974 – 1975 stundaði hann framhaldsnám í píanóleik hjá Barry Snyder við Eastman School of Music í Bandaríkjunum, en fór þaðan til Ósló og nam tónsmíðar hjá Finn Mortensen, raftónlist og hljóðfræði hjá Lasse Thoresen og Olav Anton Thommessen. Árið 1976 fór hann til Amsterdam til tónsmíðanáms hjá Ton de Leeuw. Frá því hann lauk námi 1980 hefur Snorri starfað í Reykjavík sem tónskáld, píanóleikari, tónlistarkennari og stjórnandi. Hann er félagi í Caput-hópnum.
Flutningur Gunnars og Snorra á Vetrarferð Schuberts markar upphaf að samstarfi þeirra.
Miðverð kr. 3500 en fyrir nemendur kr. 1500. Miðar seldir á midi.is

Fjölskyldutónar
2017-03-26 16:00 | Hljóðberg
Á tónleikunum þann 26. mars verða óbókvartettar eftir W.A.Mozart og J.C.Bach auk fjögurra verka með fiðlu í aðalhlutverki.
Í upphafi árs bar Gunnhildur Daðadóttir, fiðluleikari í Sinfóníuhljómsveit Íslands hugmynd sína að fjölskyldutónleikum upp við foreldra sína, Daða Kolbeinsson, óbóleikara og Sesselju Halldórsdóttur, víóluleikara sem hafa bæði nýlega lokið meira en 40 ára starfsferli við Sinfóníuhljómsveit Íslands og tóku þau vel í það. Að auki mun bróðir hennar, Kolbeinn Tumi Daðason leika með systur sinnni í nokkrum ljúfum lögum fyrir fiðlu og píanó. Til þess að fullmanna óbókvartettana mun Júlía Mogensen vinkona þeirra leika með á selló.
Á dagskránni má finna frumflutning á nýju einleiksverki fyrir fiðlu sem Hildigunnur Rúnarsdóttir samdi sérstaklega fyrir Gunnhildi og nefnist Rondó og tilbrigði við gamalt stef.
Tónleikarnir eru um klukkustundar langir og án hlés.

Heimspekispjall: Fjölmiðlar og loftslagsmál
2017-03-28 20:00 | Hjóðberg, Grundarstíg 10, Reykjavik, Reykjavík, 101, Iceland
Guðni Elísson prófessor í Háskóla Íslands fjallar um fjölmiðla og loftslagsmál í fyrra heimspekispjalli annarinnar.
Heimspekispjallið er ókeypis í anda Páls Skúlasonar og öllum opið.

Málverk / 12 rendur - opnun - Hlynur Helgason
2017-04-01 15:00 | Veitingastofurnar 1.hæð
Hlynur Helgason er myndlistarmaður og listfræðingur, fæddur 1961. Hann lauk prófi frá málaradeild Myndlista-og handíðaskóla Íslands ári 1986, hlaut kennsluréttindi frá Háskóla Íslands árið 1991, lauk MA gráðu í myndlist frá Goldsmith’s
College í London árið 1994 og doktorsprófi í heimspeki listmiðlunar frá European Graduate School í Sviss og á Möltu árið 2011. Hlynur hefur haldið fjölda einkasýninga á ferli sínum og tekið þátt í sýningum víða um heim, í Englandi, Danmörku, Þýskalandi, Tékklandi og Argentínu. Listasafn Íslands og Listasafn Reykjavíkur eiga verk eftir Hlyn í safneign sinni.
Sýningin í Hannesarholti er fyrsta einkasýning Hlyns á málverkum sínum í Reykjavík í 14 ár. Á sýningunni sýnir Hlynur olíumálverk og blekmálverk. Málverkin eru unnin eftir ákveðnu kerfi og eru hvert um sig byggt upp af tólf röndum. Í olíuverkunum er þunn málningin látin leka á kerfibundinn hátt eftir að liturinn hefur verið lagður. Að hluta til ræður regla byggð á aukastöfum útreikninga á ummáli hrings, Pí, uppbyggingu verkanna.
Sýningin stendur yfir til 12 maí.

Gítarfantasíur einleikstónleikar
2017-04-01 20:00 | Hljóðberg
Ögmundur Þór Jóhannesson gítarleikari heimsækir Ísland úr austurheimi, þaðan sem hann er nú búsettur og leggur langa ferð undir fót til að deila list sinni með landanum.
Á tónleikunum mun Ögmundur m.a. flytja verk eftir Karólínu Eiríksdóttir, Oliver Kentish og frumflytja verkið Midnight Sun eftir spænska tónskáldið Augustin Castilla-Ávila sem tileinkar Ögmundi verkið.
Ögmundur lauk mastersnámi í júní 2008 með hæstu einkunn á prófi frá Universität Mozarteum í Salzburg undir handleiðslu Marco Diaz-Tamayo og annarri mastersgráðu frá Conservatorium Maastricht undir handleiðslu Carlo Marchione árið 2012.
Honum hafa hlotnast fjölmörg verðlaun hérlendis sem og erlendis fyrir leik sinn, og hefur komið fram á gítar og tónlistarhátíðum hér á landi, sem og í Evrópu, Bandaríkjunum, Suður Ameríku og Asíu.
Ögmundur er einn af listrænum stjórnendum Midnight Sun Guitar Festival í Reykjavík og Myanmar International Guitar Festival í Yangon Myanmar. Þá er hann er einn af stofnendum Global Guitar Institute og er núverandi „brand ambassador“ fyrir „Natasha Guitars“ og „Nux Stageman“ í Shenzhen, Kína.
Miðasala á midi.is. Almennt verð á tónleikana er 2500 en 2000 fyrir námsmenn, eldri borgara og öryrkja.
Þorskhnakki með sætkartöflumús, soyasmjöri og fersku salati á 3.290 á undan tónleikunum. Ath. að panta þarf borð fyrirfram í s. 511 1004 og á hannesarholt@hannesarholt.is
Efnisskrá tónleikanna:
Carlo Domeniconi (1947 – ): Koyunbaba (1985) 12“ I II III IV Francesco da Milano (1497 – 1543): Fantasia XIX (1536) 5“ Fantasia XX (1536) Silvius Leopold Weiss: Fantasie in d minor 3“ Georg Philip Telemann (1681 – 1767): Fantasia No. 3 (1735, trans. Carlo Marchione) 7“ Mauro Giuliani: 6 variations sur les Folies d’Espagne, op. 45 7“ 35“ — Jón Ásgeirsson: 2 Icelandic folk songs 5“ Oliver Kentish: Berceuse 3“ Antonio José (1902 – 1936): Sonata 7“ I Allegro Moderato Isaac Albeniz: Asturias 7“ ??? Karólína Eiríksdóttir: Sónata (2005) 8“ II III Agustin Castilla – Avila: Midnight Sun 3“ Astor Piazzolla (1921 – 1992): Invierno porteno 7“ 40′

Leiklistarspjall - Sveinn Einarsson
2017-04-03 20:00 | Hljóðberg
Sveinn Einarsson hefur verið í fremstu röð íslenskra leikhúsmanna í hálfa öld, þó að hann hafi kannski haft hægar um sig hin síðari ár nema í skriftum. Hann er leikstjóri, leikhúsfræðingur og hefur verið leikhússtjóri beggja stóru leikhúsanna svo og leitt innlenda dagskrárgerð Sjónvarps, auk ýmissa annarra starfa. Sveinn hefur gengt margvíslegum trúnaðarstörfum í menningar-og listageiranum jafnt á innlendum vettvangi sem erlendum og hlotið margvíslegar viðurkenningar fyrir leikstjórn.

Frá Sveini hafa komið fimmtán bækur, flestar um leiklistarmál. Í þeirri nýjustu, Íslensk leiklist III, sem hann segir frá í Hannesarholti, er fjallað um íslenska leiklist á árunum 1920-1960, þar á meðal frá opnun Þjóðleikhússins, deilum á þriðja áratugnum og glæsilegu tímabili í sögu Leikfélags Reykjavíkur og munu margar þær sýningar sem sagt er frá vera hinum eldri í fersku minni. Þá segir frá blómlegu starfi áhugamanna, þar sem margt fróðlegt hefur nýlega verið grafið fram, meðal annars hvílíkur fjöldi leikrita hefur verið saminn á Íslandi og hvílík aðsókn hefur löngum verið að leiksýningum á Íslandi þannig að slíks eru fá dæmi í Evrópu.
Léttur kvöldverður í veitingastofunum á sanngjörnu verði frá kl.18.30, borðapantanir í síma 511-1904 eða á hannesarholt@hannesarholt.is

Ljóða-og tokkötukvöld Steinunnar og Þorsteins
2017-04-05 20:00 | Hljóðberg
Steinunn Sigurðardóttir les úr nýju ljóðabókinni sinni AF LJÓÐI ERTU KOMIN.

Tinna Þorsteinsdóttir flytur TVÆR TOKKÖTUR FYRIR PÍANÓ eftir Þorstein Hauksson, en tokköturnar eru samdar sérstaklega fyrir hana.

Arnaldur Arnarson leikur TOKKÖTU FYRIR GÍTAR eftir Þorstein, en bæði hann og Tinna
hafa flutt tokkötur Þorsteins víða á síðustu árum.

Þá les Steinunn þýðingar sínar á ljóðum eftir Derek Walcott og Adam Zagajewski.

Ferill Steinunnar Sigurðardóttur og Þorsteins Haukssonar hefur verið samofin
síðustu þrjá áratugi. Á þeim tíma hafa tónverk Þorsteins verið samin í forvitin eyrun á
sambýliskonunni – um leið og Þorsteinn hefur orðið fyrsti og helsti yfirlesari að
ritverkum Steinunnar. Enda munu þau fjalla um verk hvors annars á kvöldstundinni í Hannesarholti.

Steinunn og Þorsteinn eiga bæði um hálfrar aldar langan feril í sínum greinum, en fyrsta ljóðabók Steinunnar kom út árið 1969. Þorsteinn lauk einleikaraprófi á píanó og við tók langur námsferill í tónsmíðum, meðal annars í Stanford háskóla í Bandaríkjunum og í IRCAM tölvutónlistarmiðstöðinni í Pompidou menningarmiðstöðinni í París. Þá hefur hann verið gestatónskáld meðal annars í Kunitachi College of Music íTókíó, CCMR í Aþenu, EMS í Stokkhólmi og IRCAM, meðfram beiðnum um að semja tónverk, sem hafa verið flutt víða um heim.

Tónverk Þorsteins eru af mjög ólíkum toga, allt frá einleiksverkum, kórverkum, hljómsveitarverkum til hreinna tölvutónverka. Þau einkennast af mikilli kunnáttu, frumleika og sterkum litum, þar sem tónskáldið hikar ekki við að blanda upp á nýtt. Þorsteinn hefur þrívegis verið tilnefndur til Tónlistarverðlauna Norðurlandaráðs, fyrir hljómsveitarverkið Ad Astra, Bells of Earth II fyrir hljómsveit og tölvuhljóð, og cho fyrir flautu og tölvuhljóð, samið fyrir Kolbein Bjarnason. Nýjasta tónverk Þorsteins er Sinfónía tvö.

Steinunn hóf ferilinn sem ljóðskáld, en fyrsta skáldsaga hennar Tímaþjófurinn, sló í gegn heima og heiman og leikur enn lausum hala, nú síðast í uppfærslu Þjóðleikhússins, með Nínu Dögg Filippusdóttur í hlutverki Öldu. Steinunn fékk Íslensku bókmenntaverðlaunin fyrir skáldsöguna Hjartastað, sem var einnig tilnefnd til Bókmenntaverðlauna Norðlandaráðs, líkt og Tímaþjófurinn. Steinunn heldur áfram að senda frá sér ljóðabækur og skáldsögur jöfnum höndum. Viðfangsefni hennar eru einkum ástin, tíminn og dauðinn. Helstu skáldsagnapersónur Steinunnar eru stórbrotnar og óvenjulegar konur líkt og Alda í Tímaþjófnum. Þá hefur Steinunn skrifað bækur um tvær íslenskar kvenhetjur, Vigdísi Finnbogadóttur forseta og Heiðu Guðnýju Ásgeirsdóttur fjalldalabónda. Síðari bókin kom út fyrir jól 2016 og hlaut Bóksalaverðlaunin og Fjöruverðlaunin, bókmenntaverðlaun íslenskra kvenna. Einnig kom út eftir Steinunni fyrir síðustu jól ljóðabókin Af ljóði ertu komin, sem tilnefnd var til Menningarverðlauna DV.

Steinunn Sigurðardóttir og Þorsteinn Hauksson hafa lengst af búið í París og Berlín. Þau eru nú búsett í Strassborg, en reyna jafnframt að verja sem mestum tíma á Íslandi. Nánari upplýsingar á heimasíðum listamannanna: hauksson.com og
steinunn.net
Kjúklingasúpa með heimabökuðu brauði á 2450 frá kl.18.30, borðapantanir í síma 511-1904 eða á hannesarholt@hannesarholt.is

Stína Ágústs og orgeltríó Leo Lindberg
2017-04-08 20:00 | Hljóðberg
Stína Ágústsdóttir söngur,
Leo Lindberg orgel,
Max Schultz gítar,
Chris Montgomery trommur.
Stína Ágústsdóttir söngkona og sænski píanóleikarinn Leo Lindberg flytja nokkur frumsamin lög ásamt blöndu af blúsuðum standördum og fönkfylltu poppi. Meðleikarar þeirra eru ekki af verri endanum en Max Schultz, sænska gítarhetjan, og Chris Montgomery, einn eftirsóttasti jazztrommari Svíþjóðar, verða með þeim og má því búast við einstaklega skemmtilegum tónleikum. Stína og Leo fengu auk þess styrk frá sænsk-íslenska samstarfssjóðnum til að halda í tónleikaferðalag til Íslands en þau eru bæði búsett í Stokkhólmi.
Hljómplata Stínu, Jazz á íslensku, var tilnefnd til bestu plötu í jazz- og blúsflokki á íslensku tónlistarverðlaununum nú í ár og Leo hefur hlotið fjöldann allan af styrkjum og verðlaunum fyrir hljóðfæraleik.
Max Schultz hefur leikið með öllum helstu jazzstjörnum Svíþjóðar og þó víðar væri leitað en hann tók m.a upp plötu með Herbie Hancock árið 2001. Það er einstakur heiður fyrir Stínu og Leo að fá slíkan tónlistarmann með sér til landsins og ætti jazz- og blúsáhugafólk alls ekki að láta þessa tónleika framhjá sér fara.
Hér má hlusta á uppkast af einu lagi sem verður flutt á tónleikunum, Changing Hues (lag Leo Lindberg, texti Stína Ágústsdóttir) :
https://soundcloud.com/stinaaugust/changing-hues
Ofnbakaður lax með rjómaosti, hnetum, karftöflumús, og fersku salati á 3.290 í veitingastofunum á undan fyrir þá sem vilja, frá kl.18.30, borðapantanir í síma 511-1904 eða á hannesarholt@hannesarholt.is

Páskaleyfi í Hannesarholti
2017-04-12 08:00 - 2017-04-17 17:00
Hannesarholt gefur starfsmönnum sínum frí um páskahátíðna og hlakkar til að sjá ykkur aftur þriðjudaginn 18.apríl frá kl.8. Hannesarholt is closed during the Easter Vacation and welcomes you back on Tue April 18th at 8am. Have a happy Easter.

Syngjum saman
2017-04-19 08:00 - 17:00

"Inspired" - Harold Burr - Gospel
2017-04-19 20:00 | Hljóðberg
Kvöldstund með Harold E.Burr tónlistarmanni gefur fullkomið tilefni til að verða innblásinn af gospel tónlist.
Gospel tónlistin er þrungin sterkum baráttuanda, hvetjandi boðskap um ást, von og frið. Páskahátíðin er tími íhugunar og þessi tónlist ristir djúpt, leikur á allan tilfinningaskalann í víðsjárverðum heimi. Gospeltónlist blökkumanna í Bandaríkjunum og trúarsöngvar þeirra gátu af sér tónlistarstefnur í ætt við blús, hryn- og sálartónlist. Harold er merktur þessarri þróun og flutningur hans er innilegur og tilfinningaþrunginn.

This concert is filled with music of positive, uplifting and powerful messages of the Gospel . Prepare for an evening of songs that tell a story of Peace, Love and of Hope. As we look forward to celebrating the Easter holiday, a time for reflection is upon us and this music reaches deep, for a soulful expression of values in a troubled world.
During the 20th century, Black gospel and spirituals gave birth to the blues, rhythm and blues, and soul, so it’s only natural to have Harold Burr present this genre of music as he does so with such a soulful interpretation. Come warm up with an inspiring musical evening in at Hannesarholt with Harold Burr and friends as they present INSPIRED ! Where there is „music in the message“.
Léttur kvöldverður í veitingastofunum á sanngjörnu verði frá kl.18.30, borðapantanir í síma 511-1904 eða á hannesarholt@hannesarholt.is
Light dinner is served before the concert in the restaurant on the 1st floor, bookings in advance only at 511-1904 or at hannesarholt@hannesarholt.is
